HU Az Európai Unió Hivatalos Lapja L 47/1

A BIZOTTSÁG (EU) 2018/229 HATÁROZATA

(2018. február 12.)

az interkalibrációs eljárás eredményeképpen a tagállami megfigyelési rendszerek osztályozási értékeinek a 2000/60/EK európai parlamenti és tanácsi irányelv értelmében történő megállapításáról és a 2013/480/EU bizottsági határozat hatályon kívül helyezéséről

(az értesítés a C(2018) 696. számú dokumentummal történt)

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a vízpolitika terén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és tanácsi irányelvre (1) és különösen annak V. melléklete 1.4.1. pontjának ix. alpontjára,

mivel:

(1) A 2000/60/EK irányelv előírja a tagállamok számára, hogy a jó ökológiai és kémiai állapot elérése érdekében biztosítsák valamennyi felszíni víztest védelmét, javítását és helyreállítását. Továbbá előírja a tagállamok számára az összes mesterséges és jelentősen módosított víztest védelemét és javítását a jó ökológiai potenciál és a jó kémiai állapot elérésének céljából.

(2) A 2000/60/EK irányelv egyik fő környezetvédelmi célkitűzésének, azaz a jó ökológiai állapotnak a meghatározása érdekében az irányelv olyan eljárást ír elő, amely biztosítja a tagállamok biológiai megfigyelés során kapott eredményei és a tagállami megfigyelési rendszerei keretében végzett osztályozások összehasonlíthatóságát. A tagállamok biológiai megfigyelés során kapott eredményeit és megfigyelési rendszerei keretében végzett osztályozását olyan interkalibrációs hálózatban kell összehasonlítani, amely valamennyi tagállamban és az Unió minden egyes ökorégiójában kijelölt megfigyelési helyekből áll. A 2000/60/EK irányelv előírja a tagállamok számára az interkalibrációs hálózat részét képező helyekkel kapcsolatos szükséges információk megfelelő összegyűjtését annak érdekében, hogy értékelni lehessen a nemzeti megfigyelési rendszerek keretében végzett osztályozásnak a 2000/60/EK irányelv V. mellékletének 1.2. pontjában foglalt normatív meghatározásokkal való konzisztenciáját. Az interkalibrációs eljárás végrehajtása érdekében a tagállamokat meghatározott felszíni víztesttípusokon osztozó tagállamok csoportjaiból álló, a 2005/646/EK bizottsági határozat (2) mellékletének 2. szakaszában meghatározott földrajzi interkalibrációs csoportokba tömörítik.

(3) A 2000/60/EK irányelv szerint az interkalibrációs eljárást a biológiai elemek szintjén kell elvégezni: az eljárás során a tagállamok egymás között összehasonlítják a nemzeti megfigyelési rendszerek osztályozási eredményeit minden egyes biológiai elem és minden egyes közös felszínivíztest-típus tekintetében, valamint értékelik az eredményeknek az említett irányelv V. mellékletének 1.2. pontjában szereplő normatív meghatározásokkal való konzisztenciáját.

(4) A Bizottság a Közös Kutatóközpont bevonásával elősegítette az interkalibrációs eljárás három szakaszának megvalósítását. A víz-keretirányelv közös végrehajtási stratégiája keretében kidolgozásra került négy, az interkalibrációs eljárást megkönnyítő (6. sz. (3), 14. sz. (két verzió (4)) és 30. sz. (5)) útmutató. Az említett dokumentumok áttekintik az interkalibrációs eljárás fő elveit és gyakorlati megvalósításának lehetőségeit, kitérve többek között az ütemezésre és a beszámolásra vonatkozó előírásokra. Továbbá eljárást biztosítanak ahhoz, hogy az új vagy felülvizsgált nemzeti osztályozási módszerek megfeleljenek a jó ökológiai állapot harmonizált meghatározásának.

(5) 2007-ig a Bizottsághoz több biológiai minőségi elemmel kapcsolatos interkalibrációs eredmény is érkezett. Ezek bekerültek a 2008/915/EK bizottsági határozatba (6) amely meghatározza az osztályok közötti, a tagállamok által a nemzeti megfigyelési rendszereik keretében végzett osztályozásánál alkalmazandó határértékeket. Az interkalibrációs eljárás első szakaszának eredményei hiányosak voltak abban az értelemben, hogy nem terjedtek ki valamennyi biológiai minőségi elemre. Az interkalibrációs eljárás során kapott eredményeket azonban el kellett fogadni azért, hogy azokat a 2000/60/EK irányelv 11. és 13. cikkével összhangban fel lehessen használni az első vízgyűjtő-szintű intézkedési program, illetve az első vízgyűjtő-gazdálkodási tervek kidolgozása során.

(6) Annak érdekében, hogy a hiányosságok orvoslása és az interkalibrációs eredmények összehasonlíthatóságának javítása a 2015-re esedékes második vízgyűjtő-gazdálkodási tervek tekintetében időben megtörténjen, a Bizottság elindította az interkalibrációs eljárás második szakaszát. Ezen eljárás eredményei bekerültek a 2013/480/EU bizottsági határozatba (7). Az eredmények azt mutatták, hogy egyes esetekben az interkalibráció csak részben valósult meg. Voltak olyan földrajzi interkalibrációs csoportok és biológiai minőségi elemek, amelyek kapcsán nem született az említett határozatba felvehető interkalibrációs eredmény.

(7) Ezért az interkalibrációs eljárás harmadik szakaszára szükség volt az említett hiányosságok megszüntetése és az interkalibrációs eredmények időbeli összehasonlíthatóságának javítása érdekében a 2021-ben esedékes harmadik vízgyűjtő-gazdálkodási tervekhez. Az interkalibrációs eljárás harmadik szakaszának eredményei e határozat mellékletében szerepelnek.

(8) Az interkalibrációs eljárás eredményeit e határozat melléklete határozza meg. A melléklet 1 részében szereplő eredmények tekintetében teljes mértékben elvégezték az interkalibrációs eljárásnak az útmutató dokumentumokban foglalt valamennyi lépését. A melléklet 2. része tartalmazza a nemzeti osztályozási módszereket és azok határértékeit, amelyek esetében műszakilag nem volt kivitelezhető az összehasonlíthatóság értékelésének elvégzése a közös típusok hiányából, a különböző célzott terhelésekből vagy eltérő értékelési koncepciókból adódóan. Mivel a melléklet 1. és 2. részében szereplő eredmények összhangban állnak a 2000/60/EK irányelv V. mellékletének 1.2. pontjában szereplő normatív meghatározásokkal, a tagállamoknak a megfigyelési rendszereik keretében végzett osztályozás során a vonatkozó határértékeket kell alkalmazniuk.

(9) Ha az interkalibrált típusoknak megfelelő víztestek a 2000/60/EK irányelv 4. cikkének (3) bekezdésével összhangban mesterséges vagy jelentősen módosított víztestnek minősülnek, a tagállamok számára lehetővé kell tenni, hogy az e határozat mellékletében feltüntetett eredményeket használhassák a szóban forgó víztestek jó ökológiai potenciáljának kimutatására, figyelembe véve e víztestek fizikai módosulásait és a hozzájuk kapcsolódó vízhasználatot, összhangban a 2000/60/EK irányelv V. mellékletének 1.2.5. pontjában foglalt normatív meghatározásokkal.

(10) Nemzeti osztályozási rendszerükben a tagállamoknak alkalmazniuk kell az interkalibrációs eljárás eredményeit abból a célból, hogy meghatározzák a kiváló és jó állapot, valamint a jó és mérsékelt állapot közötti határértékeket valamennyi nemzeti típusuk tekintetében.

(11) A 2000/60/EK irányelv 8. cikkében előírt megfigyelési programok létrehozásának köszönhetően elérhetővé váló információk, valamint a vízgyűjtő kerületek jellemzőinek az említett irányelv 5. cikkében előírt felülvizsgálata és naprakészen tartása olyan új bizonyítékokat szolgáltathatnak, amelyek nyomán a tagállamok megfigyelési- és osztályozási rendszereiket a tudományos és műszaki fejlődéshez igazíthatják. A tagállamok új nemzeti osztályozási módszereket is kidolgozhatnak, amelyek olyan biológiai minőségi elemekre vagy biológiai minőségi alelemekre és vonatkozó határértékekre is kiterjednek, amelyek esetében értékelni kell a 2000/60/EK irányelv V. mellékletének 1.2. pontjában foglalt normatív meghatározásokkal való konzisztenciát. Ezek a kérdések az interkalibrációs eljárás eredményeinek a hiányosságok pótlása érdekében történő felülvizsgálatához vezethetnek, valamint az interkalibrációs eredmények minőségének és összehasonlíthatóságának javulását eredményezhetik, amelyek viszont indokolttá tehetik az e határozat mellékletében szereplő eredmények naprakésszé tételét.

(12) Ezért a 2013/480/EU határozatot ennek megfelelően hatályon kívül kell helyezni és helyébe új határozatot kell léptetni.

(13) Az e határozatban előírt intézkedések összhangban vannak a 2000/60/EK irányelv 21. cikkének (1) bekezdésében említett bizottság véleményével,

ELFOGADTA EZT A HATÁROZATOT:

1. cikk

(1) A 2000/60/EK irányelv V. melléklete 1.4.1. pontjának iii. alpontja alkalmazásában a tagállamok megfigyelési rendszereik keretében végzett osztályozás során az osztályok közötti határértékek tekintetében az e határozat mellékletének 1. részében meghatározott értékeket alkalmazzák.

(2) Amennyiben egy földrajzi interkalibrációs csoporton belül valamely biológiai minőségi elem összehasonlíthatóságának értékelését nem végezték el, a tagállamok a 2000/60/EK irányelv V. melléklete 1.4.1 pontjának iii. alpontja alkalmazásában a megfigyelési rendszereik keretében végzett osztályozás során az e határozat mellékletének 2. részében szereplő módszereket és fokozatok közötti határértékeket alkalmazzák.

(3) A tagállamok alkalmazhatják az e határozat mellékletében szereplő módszereket és osztályok közötti határértékeket a 2000/60/EK irányelv 4. cikkének (3) bekezdése szerint mesterségesnek vagy jelentősen (erősen) módosítottként kijelölt víztestek jó ökológiai potenciáljának meghatározása érdekében.

2. cikk

A 2013/480/EU határozat hatályát veszti.

3. cikk

Ennek a határozatnak a tagállamok a címzettjei.

Kelt Brüsszelben, 2018. február 12-én. a Bizottság részéről Karmenu VELLA a Bizottság tagja

(1) HL L 327., 2000.12.22., 1. o.

(2) A Bizottság 2005/646/EK határozata (2005. augusztus 17.) a 2000/60/EK európai parlamenti és tanácsi irányelvvel összhangban az interkalibrációs hálózatot alkotó helyek nyilvántartásának létrehozásáról (HL L 243., 2005.9.19., 1. o.).

(3) A víz-keretirányelv (2000/60/EK) közös végrehajtási stratégiája, 6. sz. útmutató, „Towards a Guidance on Establishment of the Intercalibration Network and the Process on the Intercalibration Exercise”, European Communities, 2003. ISBN 92-894-5126-2

(4) A víz-keretirányelv (2000/60/EK) közös végrehajtási stratégiája, 14. sz. útmutató. „Guidance document on the Intercalibration Process 2004-2006”, ISBN 92-894-9471-9;

A víz-keretirányelv (2000/60/EK) közös végrehajtási stratégiája, 14. sz. útmutató. „Guidance document on the Intercalibration Process 2008-2011”, ISBN: 978-92-79-18997-5

(5) Eljárás új vagy frissített osztályozási módszerek alkalmazására az „interkalibrációs eljárás” eredményeire vonatkozóan, 30. sz. iránymutatásokat tartalmazó dokumentáció. 2015-085. számú technikai jelentés, ISBN: 978-92-79-38434-9

(6) A Bizottság 2008/915/EK határozata (2008. október 30.) az interkalibrációs eljárás eredményeképpen a tagállamok megfigyelési rendszerei osztályozási értékeinek a 2000/60/EK európai parlamenti és tanácsi irányelv értelmében történő megállapításáról (HL L 332., 2008.12.10., 20. o.).

(7) A Bizottság 2013/480/EU határozata (2013. szeptember 20.) az interkalibrációs eljárás eredményeképpen a tagállami megfigyelési rendszerek osztályozási értékeinek a 2000/60/EK európai parlamenti és tanácsi irányelv értelmében történő megállapításáról és a 2008/915/EK határozat hatályon kívül helyezéséről (HL L 266., 2013.10.8., 1. o.).